**Δος μου το χέρι σου**

*Στη Λέλια μου*

Δος μου το χέρι σου

τώρα που άρχισε

ν’ ανηφορίζει ο δρόμος.

Τώρα που πέφτουν στάλες φθινόπωρου

στα βάθη των ματιών σου

που τόσο αγαπώ.

Δος μου το χέρι σου

και μη γυρίσεις το βλέμμα πίσω.

Σβήσε όσα πέρασαν

κ’ έλα να ζήσουμε όσα έχουν μείνει

δίχως χρόνο, δίχως ιστορία

με σένα μόνο που τόσο αγαπώ.

Δος μου το χέρι σου.

Έρχεται όπου να ναι η νύχτα.

Θέλω να διώξω το σκοτάδι

με τη γλυκάδα της αφής σου

με τους ψίθυρους της παρουσίας σου

που τόσο αγαπώ.